ഭിന്നശേഷിക്കാര്ക്ക് വീട്ടില് വാക്സിന്: കേന്ദ്രത്തിന് സുപ്രീംകോടതി നോട്ടീസ് ന്യൂഡല്ഹി: ഭിന്നശേഷിക്കാര്ക്ക് വീടുകള് തോറും മുന്ഗണന ക്രമത്തില് കോവിഡ് വാക്സിന് നല്കണം എന്നാവശ്യപ്പെട്ടുള്ള ഹര്ജിയില് സുപ്രീംകോടതി കേന്ദ്ര സര്ക്കാരിനോട് വിശദീകരണം തേടി. വിഷയത്തില് സോളിസിറ്റര് ജനറല് തുഷാര് മേത്ത വിശദീകരണം നല്കണമെന്ന് ജസ്റ്റീസ് ഡി.വൈ. ചന്ദ്രചൂഡ് അധ്യക്ഷനായ ബെഞ്ച് നിര്ദേശിച്ചു. ഭിന്നശേഷിക്കാരുടെ അവകാശങ്ങള് സംബന്ധിച്ചു ചോദ്യമുയര്ത്തുന്ന ഹര്ജിയിലാണ് സുപ്രീംകോടതി കേന്ദ്രത്തിന് നോട്ടീസയച്ചത്. ഈ വിഭാഗത്തില് പെട്ടവര്ക്ക് വാക്സിന് നല്കാന് എന്തൊക്കെ നടപടികള് എടുത്തു എന്നും ഇനി എന്തൊക്കെ നടപടികള് എടുക്കുമെന്നം വിശദീകരണം നല്കണമെന്നാണ് കോടതി സോളിസിറ്റര് ജനറലിനോട് ആവശ്യപ്പെട്ടത്.വിഷയത്തില് കേന്ദ്ര, സംസ്ഥാന സര്ക്കാരുകള്ക്ക് നോട്ടീസ് അയയ്ക്കണമെന്നായിരുന്നു ഹര്ജിക്കാരന്റെ ആവശ്യം. എന്നാല്, സംസ്ഥാനങ്ങള്ക്ക് നോട്ടീസ് അയച്ചാല് മറുപടി ലഭിക്കാന്തന്നെ രണ്ടു മാസം എടുക്കുമെന്നും കേന്ദ്രം എന്തു ചെയ്യുന്നു എന്ന് നോക്കട്ടെ എന്നും സുപ്രീംകോടതി പറഞ്ഞു. വിവിധ കാരണങ്ങളാല് ഭിന്നശേഷി വിഭാഗങ്ങള്ക്ക് കോവിഡ് സാഹചര്യം അതീവ ഗുരുതരമാണെന്ന് ചൂണ്ടിക്കാട്ടിയാണ് സന്നദ്ധ സംഘടനയായ എവാര ഫൗണ്ടേഷന് ഹര്ജി നല്കിയത്. സാങ്കേതിക കാരണങ്ങളാല് മുന്കൂട്ടി ബുക്ക് ചെയ്ത് വാക്സിന് കേന്ദ്രങ്ങളില് ഇവര്ക്ക് എത്തിച്ചേരുന്നതിനും പരിമിതികളുണ്ട്. മാത്രമല്ല, ശാരീരിക പരിമിതികള് ഉള്ളവര്ക്ക് അകലെയുള്ള വാക്സിനേഷന് കേന്ദ്രങ്ങളില് എത്തുക എന്നതും വെല്ലുവിളിയാണ്. അതിനാല്, ഭിന്നശേഷിക്കാരുടെ നിയമത്തിന്റെ അടിസ്ഥാനത്തില് ഇവര്ക്ക് വീടുകളില് വാക്സിന് എത്തിച്ചു നല്കണം എന്നതായിരുന്നു ഹര്ജിയിലെ ആവശ്യം. ഭിന്നശേഷിക്കാര്ക്കൊപ്പം തന്നെ അവരെ പരിചരിക്കുന്നവര്ക്കും ഇതോടൊപ്പം വാക്സിന് നല്കണമെന്നും ഹര്ജിയില് ആവശ്യപ്പെടുന്നു. ഭിന്നശേഷിക്കാര്ക്കായി പ്രത്യേക വാക്സിന് സ്ലോട്ട് രൂപീകരിക്കണമെന്നും ആവശ്യപ്പെടുന്നു.